Zi cu vreme închisă în toată țara, dar în opt județe meteorologii prognozează instabilitate atmosferică temporar accentuată şi ploi. Din acest motiv, a fost emis un cod galben. Și Institutul Naţional de Hidrologie şi Gospodărire a Apelor (INHGA) a emis, joi, o atenţionare Cod galben de viituri pe râuri din zece bazine hidrografice
Conform prognozei de specialitate, până la ora 23:00, în judeţele Alba, Arad, Bihor, Cluj, Caraş-Severin, Hunedoara, Sibiu şi Timiş vor fi perioade cu instabilitate atmosferică accentuată care se va manifesta prin averse torenţiale şi, pe arii restrânse, vor fi descărcări electrice.
Astfel, în Carpaţii Occidentali, în vestul Carpaţilor Meridionali, în sud-vestul Transilvaniei şi local în Banat, în intervale scurte de timp sau prin acumulare, cantităţile de apă vor fi de 20 – 25 l/mp şi izolat de peste 40 l/mp.
Meteorologii precizează că fenomene similare se vor semnala pe arii restrânse şi în restul ţării.
În Bucureşti, pe durata orelor următoare, valorile termice vor continua să scadă şi se vor situa uşor sub mediile multianuale specifice acestei date. Cerul va avea înnorări şi vor fi condiţii ca trecător să plouă slab. Vântul va sufla în general moderat, iar temperatura maximă se va situa în jurul valorii de 19 grade.
Și Institutul Naţional de Hidrologie şi Gospodărire a Apelor (INHGA) a emis, joi, o atenţionare Cod galben de viituri pe râuri din zece bazine hidrografice. Aceasta este valabilă până vineri dimineaţa.
Conform specialiştilor, în intervalul 9 mai, ora 12:00 – 10 mai, ora 8:00, se vor înregistra viituri rapide, creşteri de debite şi de niveluri, cu posibile depăşiri ale Cotelor de atenţie, pe următoarele cursuri de apă: Someşul Mic – bazin superior (judeţele: Bihor şi Cluj), Crişul Negru – bazin amonte S.H.Suştiu şi afluenţii aferenţi sectorului aval S.H.Suştiu – amonte S.H.Tinca (judeţul Bihor), Crişul Alb – bazin amonte S.H. Vaţa de Jos şi afluenţii aferenţi sectorului aval S.H. Vaţa de Jos – amonte S.H. Gurahonţ (judeţele: Hunedoara şi Arad), Arieş – bazin amonte S.H.Câmpeni şi afluenţii aferenţi sectorului aval S.H.Câmpeni (judeţele: Alba şi Cluj), Mureş – afluenţii aferenţi sectorului aval confluenţă cu râul Arieş – amonte confluenţă cu râul Târnava (judeţele: Alba şi Cluj), Mureş – afluenţii aferenţi sectorului aval confluenţă cu râul Târnava (judeţele: Alba, Sibiu, Hunedoara şi Arad), Bega – bazin amonte S.H. Făget şi afluenţii aferenţi sectorului aval S.H. Făget – amonte S.H.Chizătău (judeţul Timiş), Timiş – bazin amonte S.H.Teregova şi afluenţii aferenţi sectorului aval S.H. Teregova – amonte S.H. Lugoj (judeţele: Caraş-Severin şi Timiş), Pogăniş – bazin amonte Ac. Cadar Duboz, Bârzava – bazin amonte S.H.Moniom, Caraş – bazin superior şi afluenţi bazin mijlociu şi inferior, Nera – bazin superior şi afluenţi bazin mijlociu şi inferior (judeţul Caraş-Severin) şi Olt – afluenţii aferenţi sectorului aval S.H.Sebeş Olt – amonte confluenţă cu râul Lotru (judeţele: Sibiu şi Vâlcea).
Fenomenele hidrologice prognozate se pot produce cu probabilitate şi intensitate mai mare pe unele râuri mici din judeţele Hunedoara şi Caraş-Severin, notează sursa citată.